ທູດພິເສດຂອງອີຣ່ານ ເດີນທາງໄປຮອດຈີນແລ້ວ ເພື່ອເຈຣະຈາ ກ່ຽວກັບໂຄງການນິວເຄລັຽ
ຂ່າວສຳຄັນອື່ນໆ: ປະທານປະເທດຈີນ ຈະມາຮ່ວມ ກອງປະຊຸມສຸດຍອດນິວເຄລັຽ ທີ່ສະຫະຣັດ ເປັນເຈົ້າພາບ; ປະທານາທິບໍດີຣັດເຊັຽ ໄປຢ້ຽມຢາມ ດາແກັສຖານ ຫລັງຈາກ
ຈີນກ່າວວ່າ ຕົນຈະສືບຕໍ່ ຊອກຫາຊ່ອງທາງ ແກ້ໄຂແບບສັນຕິ ຕໍ່ບັນຫາຂັດແຍ້ງກ່ຽວກັບ ກິຈກັມນິວເຄລັຽ ຂອງອີຣ່ານ ນຶ່ງມື້ຫລັງຈາກ ສະຫະຣັດກ່າວວ່າປັກກິ່ງພ້ອມແລ້ວ ທີ່ຈະສົນທະນາຫາຣື ເຣື່ອງການລົງໂທດ ຄັ້ງໃໝ່ຕໍ່ອີຣ່ານ ທ່ານ QIN GANG ໂຄສົກ ກະຊວງການຕ່າງປະເທດຈີນ ກ່າວໃນວັນພະຫັດ ມື້ນີ້ວ່າຈີນຈະສືບຕໍ່ ດຳເນີນງານ ກັບທຸກພັກຝ່າຍ ທີ່ກ່ຽວຂ້ອງ ກັບບັນຫານີ້ ການຖແລງດັ່ງກ່າວ ຂອງໂຄສົກ ກະຊວງການຕ່າງປະເທດຈີນ ມີຂຶ້ນຂະນະທີ່ຫົວໜ້າເຈຣະຈາ ໃນດ້ານນິວເຄລັຽ ຂອງອີຣ່ານ ທ່ານ SAEED JALILI ເດີນທາງໄປເຖິງນະຄອນຫຼວງປັກກິ່ງ ເພື່ອເຈຣະຈາຫາຣື ກ່ຽວກັບໂຄງການນິວເຄລັຽ ຂອງອີຣ່ານ ໃນມື້ວານນີ້ ເອກອັຄຣັຖທູດ ສະຫະຣັດ ປະຈຳອົງການ ສະຫະປະຊາຊາດ ທ່ານນາງ SUSANRICE ກ່າວວ່າ ຈີນໄດ້ຕົກລົງ ທີ່ຈະເລີ້ມ ການເຈຣະຈາ ຢ່າງຈິງຈັງເພື່ອເປັນບາດກ້າວທຳອິດ ໄປສູ່ການເຮັດໃຫ້ ສະມາຊິກທັງໝົດ ຂອງສະພາຄວາມໝັ້ນຄົງ ອົງການສະຫະປະຊາຊາດ ມີຄວາມເຫັນພ້ອງຕ້ອງກັນ ກ່ຽວກັບການລົງໂທດຢ່າງໜັກ ຄັ້ງໃໝ່ຕໍ່ອີຣ່ານ ຈີນກ່າວວ່າ ປະທານປະ ເທດຈີນ ທ່ານ HU JINTAO ຈະເດີນທາງມາຍັງສະຫະຣັດ ໃນເດືອນນີ້ ເພື່ອເຂົ້າຮ່ວມ ກອງປະຊຸມສຸດຍອດ ຂອງນາໆຊາດກ່ຽວກັບຄວາມໝັ້ນຄົງ ທາງດ້ານນິວເຄລັຽ ການປະກາດ ຂອງທ່ານ QIN GANG ໂຄສົກກະຊວງການຕ່າງປະເທດຈີນ ໃນວັນພະຫັດມື້ນີ້ ເຮັດໃຫ້ການຄາດເດົາ ທີ່ມີມາເປັນເວລາຫຼາຍໆ ອາທິດ ທີ່ວ່າທ່ານ HU ຈະບ໋ອຍຄອດ ບໍ່ມາຮ່ວມ ກອງປະຊຸມດັ່ງກ່າວຍ້ອນຄວາມເຄັ່ງຕຶງ ທີ່ເພີ້ມທະວີຂຶ້ນ ລະຫວ່າງປັກກິ່ງ ແລະວໍຊິງຕັນນັ້ນສິ້ນສຸດລົງ ປະທານາທິບໍດີ ສະຫະຣັດ ທ່ານ BARACK OBAMA ຈະເປັນເຈົ້າພາບຈັດກອງປະຊຸມສຸດ ທີ່ວ່ານີ້ ຢູ່ທີ່ກຸງວໍຊິງຕັນ ໃນລະຫວ່າງ ວັນທີ 12 ຫາ 13ເມສາ ກອງປະຊຸມ ສຸດຍອດນີ້ ຈະເພັ່ງເລັງໃສ່ ການຫລຸດກຳລັງ ອາວຸດນິວເຄລັຽແລະຍຸທສາດ ໃນການຊອກຫາຊ່ອງທາງ ປ້ອງກັນບໍ່ໃຫ້ ມີການກໍ່ການຮ້າຍດ້ວຍອາວຸດນິວເຄລັຽ ຄວາມສັມພັນ ລະຫວ່າງຈີນ ແລະສະຫະຣັດ ໄດ້ຊຸດໂຊມລົງຍ້ອນຫຼາຍໆບັນຫາ ຮວມທັງ ການຂາຍອາວຸດ ໃນມູນຄ່າ 6 ພັນ 400 ລ້ານໂດລາຂອງຣັຖບານທ່ານ OBAMA ໃຫ້ແກ່ໃຕ້ຫວັນ ແລະການພົບປະ ເມື່ອໄວໆມານີ້ ຂອງທ່ານOBAMA ກັບອົງດາໄລລາມະ ຜູ້ນຳທາງດ້ານຈິດໃຈ ຂອງຊາວທິເບດ ທີ່ລີ້ພັຍຢູ່ໃນຕ່າງປະເທດນັ້ນ ປະທານາທິບໍດີ ຣັດເຊັຽ ທ່ານ DMITRI MEDVEDEV ໄດ້ເດີນທາງໄປເຖິງDAGESTAN ຊຶ່ງຕັ້ງຢູ່ ໃນເຂດພາກເໜືອ ຂອງພູ CAUCASUS ແລ້ວ ເພື່ອທຳການປະຊຸມສຸກເສີນ ຫລັງຈາກໄດ້ເກີດ ເຫດຣະເບີດ ແຕກ ຢູ່ທີ່ນັ້ນ ແລະທີ່ກຸງມົສກູທີ່ເປັນເຫດໃຫ້ ມີຜູ້ເສັຽຊີວິດ ຫລາຍກວ່າ 50 ຄົນ ເຈົ້າໜ້າທີ່ຂອງວັງເຄຣັມລິນ ກ່າວວ່າ ທ່ານ MEDVEDEV ໄດ້ເດີນທາງໄປເຖິງ DAGESTANໃນວັນພະຫັດມື້ນີ້ ແລະຈະໄດ້ພົບປະ ກັບພວກຜູ້ນຳ ໃນເຂດທ້ອງຖິ່ນ ແລະເຈົ້າໜ້າທີ່ຮັກສາຄວາມສະງົບທີ່ນັ້ນ ການໂຈມຕີ ດ້ວຍຣະເບີດຮ້າຍແຮງ ເທື່ອລ່າສຸດໃນຈຳນວນຫລາຍໆຄັ້ງ ຢ່າງຕໍ່ເນື່ອງກັນນັ້ນ ໄດ້ເກີດຂຶ້ນ ໃນຕອນເຊົ້າຂອງວັນພະຫັດມື້ນີ້ ເຮັດໃຫ້ 2 ຄົນເສັຽຊີວິດ ເວລາຣົດ ຂອງເຂົາເຈົ້າຣະເບີດຂຶ້ນ ທີ່ DAGESTAN ສາເຫດຂອງ ເຫດຣະເບີດ ໃນເທື່ອນີ້ ຍັງມີການສືບສວນກັນຢູ່ ໃນມື້ວານນີ້ ການໂຈມຕີ ດ້ວຍຣະເບີດ ສະລະຊີບ 2 ຄັ້ງເຮັດໃຫ້ມີຜູ້ເສັຽຊີວິດ ຢ່າງນ້ອຍ 12 ຄົນ ຮວມທັງ ຜູ້ບັນຊາການຕຳຣວດ ທີ່ເມືອງKIZLYAR ໃນ DAGESTAN ຊຶ່ງຕັ້ງຢູ່ໃນບໍຣິເວນຊາຍແດນຕິດກັບ CHECHNYA ອິນເດັຽໄດ້ເລີ້ມນັບ ປະຊາກອນ ຂອງຕົນທີ່ມີຫລາຍກວ່າ 1 ພັນລ້ານຄົນ ໃນອັນທີ່ຖືກເອີ້ນວ່າ ການສຳຣວດ ສຳມະໂນຄົວທີ່ໃຫຍ່ທີ່ສຸດ ໃນໂລກ ເພື່ອເປັນຂີດໝາຍ ໃນການເລີ້ມຕົ້ນ ການສຳຣວດ ເປັນເວລາ 11ເດືອນ ໃນວັນພະຫັດມື້ນີ້ ປະທານາທິບໍດີອິນເດັຽ ທ່ານນາງ PRATIBHA PATILໄດ້ຕອບຄຳຖາມຂອງພະນັກງານ ສຳຣວດສຳມະໂນຄົວ ທີ່ໄປຈົດເອົາຂໍ້ມູນກ່ຽວກັບຄອບຄົວ ຂອງທ່ານນາງ ຢູ່ທີ່ທຳນຽບປະທານາທິບໍດີ ໃນກຸງນິວເດລີ ພະນັກງານ ຈົດບັນທຶກ ສຳມະໂນຄົວ ປະມານ 2 ລ້ານ 5 ແສນຄົນ ຈະເດີນທາງໄປທົ່ວປະເທດອິນເດັຽ ເພື່ອທຳການ ສຳຣວດຢູ່ຕາມ ບ້ານຕ່າງໆ ຫລາຍກວ່າ 6 ແສນບ້ານໃນຄວາມພະຍາຍາມ ເພື່ອຈະເກັບກຳຂໍ້ມູນ ກ່ຽວກັບປະຊາກອນ ແລະນັບເປັນເທື່ອທຳອິດທີ່ພວກ ພະນັກງານສຳຣວດ ຈະທຳການແປະໂປ້ລາຍມື ແລະຖ່າຍຮູບ ຂອງປະຊາຊົນນຳເພື່ອເອົາໄປເກັບໄວ້ ທີ່ຫ້ອງການ ຈົດທະບຽນປະຊາກອນແຫ່ງຊາດທີ່ຕັ້ງຂຶ້ນມາໃໝ່ນັ້ນ ແລະຂໍ້ມູນດັ່ງກ່າວ ຈະນຳໃຊ້ ໃນການອອກບັດ ປະຈຳຕົວໃຫ້ແກ່ປະຊາຊົນ ເຈົ້າໜ້າທີ່ ສາສນາອິສລາມໃນມາເລເຊັຽ ໄດ້ຍົກເລີກ ການຕັດສິນໂທດ ໃຫ້ຂ້ຽນແມ່ຍິງ ມຸສລິມຄົນນຶ່ງທີ່ຖືກຈັບໄດ້ ຂະນະທີ່ພວມກິນເບັຽ ຊຶ່ງເປັນການລະເມີດ ຕໍ່ກົດໝາຍຂອງສາສນາອິສລາມນັ້ນ ທະນາຍຄວາມ ຂອງນາງ KARTIKA SARI DEWI SHUKARNO ກ່າວວ່າຄອບຄົວ ຂອງນາງ ໄດ້ຮັບຈົດໝາຍສະບັບນຶ່ງ ຈາກເຈົ້າໜ້າທີ່ ໃນຣັດເປຮັງແຈ້ງໃຫ້ພວກ ເຂົາເຈົ້າຊາບວ່າ ສຸລຕ່ານ ຫລືຜູ້ປົກຄອງ ຣັດດັ່ງກ່າວ ໄດ້ຕັດສິນໃຈຫລຸດຜ່ອນໂທດ ໃຫ້ລູກສາວເຂົາເຈົ້າ ພໍ່ຂອງນາງ KARTIKA ເວົ້າວ່າ ລູກສາວຂອງລາວຕ້ອງໄດ້ໄປ ລາຍງານໂຕ ຕໍ່ເຈົ້າໜ້າທີ່ ສາສນາອິສລາມ ໃນມື້ວັນສຸກ ເພື່ອຮັບໃຊ້ປະຊາຄົມ ເປັນເວລາ 3 ອາທິດ ນາງ KARTIKA ອະດີດນາງແບບ ມາເລເຊັຽ ທີ່ມີລູກ 2ຄົນ ໄດ້ຖືກຕັດສິນໂທດ ໃນເດືອນກໍຣະກົດ ປີກາຍ ໃຫ້ຖືກຂ້ຽນ 6 ບາດ ຫລັງຈາກໄດ້ມີການພົບເຫັນວ່າ ນາງໄດ້ກິນເບັຽ ທີ່ຫາດຊາຍ ຕາກອາກາດແຫ່ງນຶ່ງ ການຕັດສິນໂທດທີ່ວ່ານີ້ ເຮັດໃຫ້ບັນດາກຸ່ມ ປົກປ້ອງສິດທິມະນຸດພາກັນຮ້ອງໂວຍວາຍ ແລະສະແດງ ຄວາມວິຕົກກັງວົນວ່າ ພວກມຸສລິມ ນິຍົມແນວທາງເດີມກຳລັງມີອິດທິພົນເພີ້ມຂຶ້ນ ຢູ່ໃນມາເລເຊັຽ ທີ່ເປັນປະເທດ ນັບຖືສາສນາອິສລາມທີ່ມີນະໂຍບາຍ ປານກາງນັ້ນ ບັນດາປະເທດແລະອົງການ ໃຫ້ຄວາມ ຊ່ອຍເຫລືອນາໆຊາດ ໄດ້ພົບປະກັນຢູ່ສຳນັກ ງານໃຫຍ່ ຂອງອົງການ ສະຫະປະຊາຊາດ ທີ່ນະຄອນນິວຢອກ ໃນມື້ວານນີ້ແລະໃຫ້ຄຳ ໝັ້ນສັນຍາວ່າ ຈະໃຫ້ການຊ່ອຍເຫລືອ 5 ພັນ 300 ລ້ານໂດລາ ແກ່ເຮຕີໃນໄລຍະ 2 ປີ ຂ້າງໜ້າ ຂະນະທີ່ປະເທດດັ່ງກ່າວຟື້ນໂຕຄືນ ຈາກພັຍແຜ່ນດິນໄຫວຮ້າຍແຮງ ໃນເດືອນ ມັງກ່ອນຜ່ານມາ ທ່ານ BAN KI MOON ເລຂາທິການໃຫຍ່ອົງການສະຫະ ປະຊາຊາດ ໄດ້ປະກາດ ໃນວັນພຸດວານນີ້ ໃນຕອນທ້າຍ ຂອງກອງປະຊຸມໃຫ້ຄວາມຊ່ອຍເຫຼືອ ເປັນເວລາ 1 ມື້ ທີ່ມີຜູ້ຕາງໜ້າຈາກ 100ກວ່າປະເທດເຂົ້າຮ່ວມ ການໃຫ້ຄຳໝັ້ນສັນຍາ ໃນການຊ່ອຍເຫລືອທາງດ້ານການເງິນດັ່ງກ່າວ ແມ່ນເປັນພາກສ່ວນນຶ່ງ ໃນຄວາມໝາຍໝັ້ນ ໄລຍະຍາວເພື່ອຈະໃຫ້ການຊ່ອຍເຫລືອ ໃນມູນຄ່າ 9 ພັນ 900 ລ້ານໂດລາ ແກ່ປະເທດເຮຕີຊຶ່ງເປັນປະເທດ ທີ່ທຸກຍາກທີ່ສຸດໃນຊີກ ໂລກຕາເວັນຕົກ ໃນສ່ວນຂອງ ສະຫະຣັດນັ້ນທ່ານນາງ HILLARY CLINTON ຣັຖມຸນຕຣີ ການຕ່າງປະເທດ ສະຫະຣັດໄດ້ໃຫ້ຄຳໝັ້ນສັນຍາ ເປັນເງິນ 1 ພັນ 150 ລ້ານໂດລາ ເພື່ອຊ່ອຍເຮຕີ ຟື້ນໂຕຄືນແລະບູຣະນະ ສ້າງສາປະເທດຊາດ ເຊີນຟັງຂ່າວລາຍລະອຽດ ໂດຍຄລິກບ່່ອນສຽງ